竹窗
作者：白居易
朝代：唐

paragraphs: 常愛輞川寺，竹窗東北廊。
一別十餘載，見竹未曾忘。
今春二月初，卜居在新昌。
未暇作廐庫，且先營一堂。
開窗不糊紙，種竹不依行。
意取北檐下，窗與竹相當。
繞屋聲淅淅，逼人色蒼蒼。
煙通杳藹氣，月透玲瓏光。
是時三伏天，天氣熱如湯。
獨此竹窗下，朝迴解衣裳。
輕紗一幅巾，小簟六尺牀。
無客盡日靜，有風終夜涼。
乃知前古人，言事頗諳詳。
清風北窗臥，可以傲羲皇。